KLASA: 034-05/24-01/81

URBROJ: 711-02-01/07-2024-02

Zagreb, 14. lipnja 2024.

**DEAN MOČINIĆ**

 općinski načelnik Općine Pićan

**Predmet: mišljenje na zahtjev obveznika Deana Močinića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 28. svibnja 2024. zaprimilo zahtjev za davanjem mišljenja koji je podnio obveznik Dean Močinić, općinski načelnik Općine Pićan.

U podnesenom zahtjevu obveznik se obraća Povjerenstvu upitom vezanim uz poslovanje Općine s trgovinama u kojima njezini stanovnici (umirovljenici i nezaposlene osobe starije od 60 godina) koriste poklon bonove povodom božićnih i uskršnjih blagdana. Na području Općine Pićan postoje samo dvije trgovine mješovitom robom, obje u vlasništvu Brionka-trgovina d.o.o. te već dugi niz godina mogućnost korištenja bonova postoji samo u tim trgovinama kako bi umirovljenici, korisnici tih bonova, mogli lakše iskoristiti bon da ne moraju putovati u okolna mjesta te zbog toga što na taj način Općina želi poduprijeti trgovine kako bi ostale otvorene s obzirom na to da Općina ima samo 1722 stanovnika i promet u trgovinama u ostatku godine nije znatan, a trgovine su svim stanovnicima nužne za osnovne životne potrebe. Obveznik dalje navodi da od 1. lipnja 2024. jedna od tih dviju trgovina prestaje s radom, a taj prostor u kojem Brionka-trgovina d.o.o. prestaje s radom preuzima AN & SA d.o.o., trgovina Puležanka, u vlasništvu obveznikovog brata. O poslovanju s trgovinom u vlasništvu obveznikovog brata je obveznik već postavio upit Povjerenstvu na koji mu je odgovoreno da to nije moguće, ali moli da se ponovo razmotri situacija imajući na umu sve gore navedeno. Ističe da odluku o tome hoće li se, kada, na koji način i u kojim trgovinama koristiti poklon bonovi donosi Vijeće. U slučaju da poslovanje Općine s tvrtkom AN & SA d.o.o. nije moguće, preostala bi samo jedna trgovina na području cijele općine u kojoj bi umirovljenici mogli koristiti bonove, što je za njih u njihovoj ruralnoj sredini nemoguće.

Obveznik dalje navodi da u privitku zahtjeva šalje račune i popis korištenih bonova s ukupnim prometom za svaku trgovinu od 2021. do sada, no napominje da se i za vrijeme prijašnjeg načelnika radilo na isti način, pa ističe da može poslati dokaze i za prijašnje godine ako je to potrebno.

Slijedom navedenog, obveznik traži mišljenje Povjerenstva o mogućnosti poslovanja Općine Pićan s trgovačkim društvom AN & SA d.o.o. u vlasništvu njegovog brata.

Povjerenstvo je izvršilo uvid u sudski registar Trgovačkog suda u Pazinu u odnosu na trgovačko društvo AN & SA d.o.o. sa sjedištem u Poduzetničkoj zoni – Zona imprenditoriale 22, Galižana, Grad Vodnjan, OIB: 85991375283 te je utvrdilo da je član uprave i jedini osnivač tog društva ……………... Činjenicu srodstva obveznika i …………………… Povjerenstvo je utvrdilo uvidom u digitalne podatke Matice rođenih, a iz kojih podataka proizlazi da su obveznik Dean Močinić i ………………….. braća.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024. obvezniku daje mišljenje kako slijedi.

Člankom 3. stavkom 1. točkom 34. ZSSI-a propisano je da su, između ostaloga, općinski načelnici obveznici u smislu toga Zakona.

Uvidom u Registar obveznika, koji ustrojava i vodi Povjerenstvo, utvrđeno je da Dean Močinić obnaša dužnost općinskog načelnika Općine Pićan od 21. svibnja 2021. te je kao obveznik dužan postupati sukladno odredbama ZSSI-a.

Člankom 8. stavkom 3. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok je točkom 6. istog stavka propisano da su povezane osobe osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom. Također, članak 5. stavak 1. točka 8. ZSSI-a propisuje da privatni interes obuhvaća imovinsku i neimovinsku korist obveznika i povezanih osoba.

Člankom 7. točkom g) ZSSI-a je, kao jedno od zabranjenih djelovanja obveznika, propisano da je obveznicima zabranjeno utjecati na dobivanje poslova ili ugovora o javnoj nabavi, a točkom i) istog članka je propisano da je obveznicima zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a stavkom 2. istog članka propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Nadalje, člankom 6. stavkom 1. ZSSI-a je propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavak 2. istog članka propisuje da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavak 3. istog članka propisuje da obveznici ne smiju koristiti javnu dužnost za osobni probitak ili probitak osobe koja je s njima povezana te da obveznici ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost, a stavak 4. tog članka propisuje da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti.

Člankom 9. stavkom 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, isti deklarirati na odgovarajući način i razriješiti tako da zaštiti javni interes, dok je stavkom 2. istog članka propisano da će se obveznik, ako nije drukčije propisano zakonom, izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes, između ostaloga, i s njim povezanih osoba.

Za napomenuti je da je u tom smjeru Ministarstvo pravosuđa i uprave 14. rujna 2021. dalo očitovanje da je u svrhu iznalaženja rješenja u cilju izbjegavanja moguće situacije sukoba interesa u jedinicama lokalne samouprave u kojima općinski načelnici i gradonačelnici nemaju zamjenika na kojeg bi mogli prenijeti pojedine ovlasti, predmetnu situaciju moguće premostiti na način da se prenesu ovlasti na pročelnika ili drugog službenika upravnog tijela u jedinici lokalne samouprave.

Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5% ili više udjela u vlasništvu, obveznik je dužan o tome pravodobno obavijestiti Povjerenstvo. Stavkom 2. istog članka ZSSI-a propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s tim Zakonom. Stavkom 4. istog članka ZSSI-a propisano je da je obveznik, odnosno tijelo u kojem obveznik obnaša dužnost, a prije stupanja u poslovni odnos, obvezno dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. toga članka, dok je stavkom 5. propisano da će Povjerenstvo posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju. Stavkom 6. istog članka ZSSI-a propisano je da su pravni poslovi, odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. toga članka ili na bilo koji drugi način protivno odredbama toga članka ništetni, a Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

Obveznik Dean Močinić kao općinski načelnik Općine Pićan u ovom konkretnom slučaju ne smije poduzeti niti jednu radnju usmjerenu ka ugovaranju i ostvarenju poslovnog odnosa između Općine Pićan i trgovačkog društva AN & SA d.o.o. u vlasništvu obveznikovog brata …………………. s obzirom da se radi o okolnosti iz članka 21. stavka 1. ZSSI-a gdje Općina Pićan, kao tijelo u kojem obveznik obnaša javnu dužnost, stupa u poslovni odnos s društvom AN & SA d.o.o., kao poslovnim subjektom u kojem …………………., član obitelji obveznika, ima 5% ili više udjela u vlasništvu. Obveznik je dužan delegirati svoje ovlasti za postupanje na drugu osobu (pročelnika ili drugog službenika) te o tome obavijestiti sva tijela koja odlučuju o ugovaranju i ostvarenju predmetnoga poslovnog odnosa, Općinsko vijeće Općine Pićan, kao i javnost odgovarajućom objavom na internetskoj stranici Općine Pićan.

Slijedom navedenog, a kako se radi o poslovnom subjektu koji je u vlasništvu člana obitelji obveznika, obveznik je dužan dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz ovoga mišljenja radi provođenja postupka iz članka 21. ZSSI-a, o čemu će Povjerenstvo odlučiivati posebnom odlukom, jer bi se u protivnom radilo o ništetnom pravnom poslu.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obveznik Dean Močinić, osobnom dostavom
2. Objava na internetskoj stranici Povjerenstva
3. Pismohrana